Folketing
2008-01-16

Alt i alt giver udviklingen bestemt ikke anledning til at slække på indsatsen, tværtimod, efter regeringens opfattelse kan bl.a. den øgede anmeldelsestilbøjelighed i befolkningen også ses som udtryk for en øget tilslutning til, at enhver form for vold er helt uacceptabel. Det betyder for mig at se, at den stærke og bredspektrede indsats for både at forebygge og også bekæmpe voldskriminaliteten skal fortsætte og udvikles yderligere. Jeg vil kort nævne nogle af hovedpunkterne blandt de initiativer, der allerede er taget. I 2002 blev handlingsplanen »Stop Volden« til bekæmpelse af voldskriminalitet fremlagt. Den indeholdt en lang række initiativer med henblik på at sikre mærkbare og målrettede reaktioner over for voldskriminalitet. Som led i udmøntningen af handlingsplanen blev der gennemført ændringer af straffeloven, hvor straffene blev skærpet markant. Vi har ændret tv-overvågningsloven for nylig, således at private erhvervsdrivende i vidt omfang har fået adgang til at foretage videoovervågning af egne indgange og facader med henblik på kriminalitetsbekæmpelse.